VIDEO Cum s-a transformat ”Nu e PSD” în timpul unui concert susținut de trupa Taxi la Constanța

Dan Teodorescu, solistul trupei Taxi, a ”recidivat” cu mesajele transmise politicienilor, de data aceasta într-un club din Constanța, transmite info-sud-est.ro. În timpul unui concert susținut în 24 februarie, artistul a invitat publicul să transmită un mesaj partidului condus de Liviu Dragnea. Solistul începe prin a spune că ”Nu e PSD”, repetă propoziția de câteva ori apoi atrage atenția publicului că e rârâit și mai are și alte probleme de pronunție deci ”Nu e PSD” se va înțelege sigur foarte diferit. Publicul amuzat îi intră în joc și timp de câteva secunde concertul se oprește pentru ca solistul trupei Taxi împreună cu toți cei prezenți la eveniment să transmită deja celebrul mesaj pentru PSD: ”M**e PSD”. Prima dată când a apărut în spațiul public o astfel de inițiativă a solistului Taxi a fost în 5 ianuarie, atunci când Teodorescu susținea un concert în Berăria H din capitală.

Mesajul ”M**e PSD” a devenit viral după ce un român stabilit în Suedia și-a înmatriculat mașina folosind aceste cuvinte și s-a plimbat prin mai multe localități din România, inclusiv în Teleorman, ”acasă” la liderul PSD. Ulterior, autoritățile din Suedia i-au retras plăcuțele de înmatriculare, însă mesajul a început să apară în tot mai multe locuri, dintre cele mai trăznite: într-un lan de rapiță, pe pancartele vamaioților, un mesaj gigant ”cosit” pe un câmp cu un utilaj agricol, vopsit într-o parcare, pe mașinile prăfuite, ”scris” din mici și cârnați pe grătare sau scobit într-un pepene ș.a.m.d.